Christian Friis Bach (V), 2024-11-08:
Tak for det.
Civilsamfundet udgør et helt afgørende fundament for vores samfund og for vores velfærdssamfund.
Civilsamfundet skaber handling.
Civilsamfundet skaber holdning.
Civilsamfundet skaber sammenhængskraft og beslutningskraft.
Civilsamfundet er helt afgørende for vores demokrati og for vores samfund.
Det er grundlaget for det aktive medborgerskab, og det holder hånden under så mange borgere og så mange initiativer ude lokalt og igennem hele Danmark.
Og civilsamfundet former os alle.
Det har formet og forandret mig igennem mange år, og det former og forandrer alle, der deltager, alle, der går med, og alle, der gør en indsats.
Derfor skal vi gøre langt mere for at inddrage civilsamfundet i vores demokrati og i vores beslutningsprocesser, skabe nye måder at åbne det politiske rum og inddrage civilsamfundet på.
Jeg var med i arbejdet hen imod både den globale klimaaftale og verdensmålene, og det var aldrig sket uden civilsamfundet – folkelige foreninger og virksomheder, der aktivt kastede sig ind og fik skabt stærke og globale fremskridt.
Den grønne trepart er et nyt eksempel på, hvordan vi med inddragelse af civilsamfundet kunne skabe en stor, positiv og grøn aftale.
Rammeaftalen på handicapområdet, Sammen om Handicap, blev skabt i et godt samspil og i samarbejde mellem organisationerne og civilsamfundet.
Talrige kommuner eksperimenterer med § 17, stk. 4-udvalg, også på det sociale område.
Det virker, det skaber nye rum for beslutninger, og det åbner vores demokrati.
De mange gode eksempler skal vi også huske at bruge, både når vi skal skabe rammen om fremtidens civilsamfund på det sociale område og sundhedsområdet, men også, når vi nu laver de her forandringer, som vi er enige om skal ske.
Der er jo ingen grund til, at man som parti sætter sig og venter på ministerier eller ministre.
Man kan jo kaste sig ud i det.
Man kan gå i dialog.
Fru Karin Liltorp har allerede gjort et meget stort arbejde for at række ud til civilsamfundet og hente deres erfaringer og idéer ind i arbejdet og har i øvrigt – og tak for det – inviteret os alle sammen med i de drøftelser.
Men det kommer til at tage tid, og vi får kun et godt resultat, hvis vi aktivt inddrager civilsamfundet selv.
Den model, vi har for finansiering af civilsamfundet, er nemlig hverken effektiv, retfærdig eller rimelig.
Den er for kortvarig og for tilfældig.
Derfor skal vi have skabt en ny model for en stabil finansiering og grundfinansiering af civilsamfundsorganisationer.
Jeg har peget på, at vi måske kan lade os inspirere af det, man har gjort i Udenrigsministeriet, og som jeg selv har været en lille del af, når det gælder finansieringen af foreninger, civilsamfund, der engagerer sig ude i verden.
Der har man delt organisationerne op i nogle store og strategiske partnere, som man giver 4-årige aftaler på basis af kapacitetsanalyser og faglige vurderinger af deres målsætninger og effektivitet, og hvor gode de er til at styre det og skabe resultater.
Undervejs har man en årlig strategisk dialog med organisationerne om, om de når deres mål, og mod slutningen af den 4-årige periode laver man evalueringer, som skaber grundlaget for den nye periode.
For mange af de mindre partnere og organisationer har man jo så skudt det ud til organisationerne selv i deres fællesskaber at være med til at udmønte den finansiering, der er til rådighed.
Dansk Handicap Forbund har en pulje, hvor man finansierer de foreninger inden for Dansk Handicap Forbund, som engagerer sig i verden.
Dansk Ungdoms Fællesråd har en pulje, hvor man engagerer ungdomsorganisationer ude i verden.
Det håber jeg også at vi kan bruge som inspiration i det arbejde, vi skal i gang med.
Men der er jo ingen grund til at vente.
Lad os alle gå i gang.
Lad os alle prøve at skabe et stærkt fundament ved at inddrage, lytte til og engagere civilsamfundet i de drøftelser, vi skal have allerede nu, og så lad os mødes tidligt i næste år og være sikre på, at vi skaber endnu mere handling, endnu mere holdning og en endnu stærkere model for civilsamfundet i Danmark.